Mesaz Prezidan James Michel alokazyon Lazournen Travayer-‘Annou prezerv sa ki travayer Seselwa in deza reisi fer’\nPrezidan in dir sa dan son mesaz alokazyon Lazournen Travayer demen le Premye Me.\n“I touzour en gran loner pour nou lafors travay Seselwa zwenn nou frer ek ser dan lezot parti lemonn le Premye Me pour selebre progre e reflesir lo defi devan nou. Lazournen Travayer i en lapresyasyon pour progre realize par travay.\n“Pour nou ariv kot nou ete ozordi, travayer Seselwa in kouver en long traze. Ti komans avek en lalit difisil. Ozordi nou vwar in vo lapenn, in anmenn bokou lakonplisman, pour nou menm ki travay, pour nou fanmiy, nou zanfan, nou gran paran ek nou pei. Dan Sesel ozordi i annan lalwa, tribinal, komite ek lezot mwayen pour protez drwa travayer. Nou annan saler minimonm, en keksoz ki plizyer lezot pei pa ankor kapab ofer zot lafors travay. Leta i ofer menm sans ledikasyon pour zanfan tou travayer Seselwa. Loportinite egal i egziste dan plizyer lezot domenn. Nou travayer Seselwa i kapab benefisye 2 sistenm pansyon pour zot retret.\n“Zanmen dan Sesel avan, in annan sitan loportinite lanplwa ek pti biznes parey ozordi. Nou konsyan ki nou tou -- gouvernman, sekter prive ek bann partner sosyal -- i reste bokou pour fer pour promouvwar sa bann loportinite e donn nou dimoun sa abilite pour ganny zot lavi par en aktivite travay ki rantab.\n“Tou travay i nob. Enn bann pli gran valer limanite se son kapasite ek abilite pour angaz li dan en travay prodiktif. Se travay ki permet limanite fer sa gran progre enkrwayab dan plizyer domenn, parey dan konstriksyon, lansennyman, teknolozi, medsin, lapes, lagrikiltir, fabrikasyon ek resers.\n“I gras a nou travayer dedye ki ozordi nou sa pei avek lendeks pour devlopman imen ki pli avanse Lafrik, e pei lo sa kontinan kot i pli bon pour en zanfan ne.\n“Mon profite pour remersye lafors travayer Seselwa pour nou progre rapid. Mon konfyan ki avek en resours imen pli edike e pli byen prepare, ki nou vwar dan nou lazenes, nou pou reisi batir Nouvo Sesel.\nAnnou prezerv sa ki travayer Seselwa in deza reisi fer.\n“Nou bezwen protez nou lafors travay. Enn bann aksyon Renesans Sosyal se pour enkilke bann valer ki rann en pei agreab pour viv ladan. Nesesite travay i enn sa bann valer. Nou oule delivre nou nasyon, e retir bann fleo sosyal parey lapares, nanryenfer, delenkans, labi drog, labi lalkol, vol, prostitisyon ek nwizans. Sak zournen travay prodiktif i en lazournen ki anpes nou tonm dan fleo sosyal.\n“Nou oule ranforsi nou lafors travay. I regretan ki i annan zonm ek fanm ki annan ase kouraz, pe les zot lekor alabandon. I en gaspiyaz resours imen. Nou popilasyon i pti, ki fer ki sak endividi ki pe les li detri par fleo sosyal i reprezant en gran lapert pour lasosyete. Pourtan, tou polisi devlopman dan nou pei i la, avantou, pour nou Seselwa. Annou sezi loportinite travay.\n“Nou konsyan presyon pri lavi lo nou lafors travay. I pour sa rezon ki nou kontinyen revwar nou sistenm sosyal pour ed bann travayer ki dan plis difikilte.\n“Demen ler nou al legliz, ler nou zwenn dan aktivite rekreasyonnel, e pe detann ansanm, annou selebre dan lape, linite ek solidarite. I lokazyon pour nou osi reflesir lo tenm ‘Travay Dir, Travay Desan, Pour En Meyer Lavenir’. Nou bezwen ogmant prodiktivite, pour ki travayer i kontinyelman vwar plis rannman. Pour realiz sa nou travayer i bezwen plis formasyon, inovasyon ek teknolozi.\n“Nou lapriyer i pour nou 2 frer ki otaz bann pirat. Zot ti pe travay lo lanmer ler pirat ti kaptir zot.\n“Mon swet tou travayer Seselwa en bon Lazournen le Premye Me. Nou demann Bondye ki nou touzor annan sa kouraz ek lespri pour akonpli plis, pour nou menm travayer, nou fanmiy, nou zanfan ek nou pei.\n« Bonn fet e mersi.”


Bann aksyon premye 100 Zour manda Prezidan James Michel- Diskour par Vis Prezidan Danny Faure devan Lasanble Nasyonal\nMsye Spiker, ser manm lasanble nasyonal,\nMonn vinn devan lasanble ozordi lo lapar Gouvernman, pou enform nou lasanble nasyonal, e nou pep, lo bann aksyon ki nou’n pran an linny avek langazman fer par Prezidan Michel lo premye 100 zour son manda.\n1. En lakour spesyal pou ganny etablir pou dil zis ek lofans drog. Lamannman dan lalwa pour donn zidisyer diskresyon pou pas santans lo bann kin ganny arete lo posesyon drog. Amannman lalwa ki permet tretman bann adik anba sipervizyon medikal e progranm reabilitasyon.\nDan son sesyon Merkredi le 23 mars, Cabinet Minis ti konsider en proze de lwa tre konpreansiv e modernn ki pour kree sa lankadreman legal kot sa bann mezir ki monn mansyonnen pou ganny administre.\nSa proze de lwa in ganny pibliye dan gazet ofisyel le 24 mars, e pou ganny soumet devan lasanble nasyonal pour son konsiderasyon.\n2. Propozisyon pou kree en striktir rezyonnal dan Komisyon Losean Endyen pour kolekte lentelizans, kordinasyon e loperasyon kont bann rezo organize pou trafik drog.\nSa propozisyon in ganny avanse dan 31 nyenm sesyon konsey minis zafer etranzer sorti dan konmisyon losean endyen ki ti ganny fer le 26 fevriye la Reunion.\n3.Lodit dan bann minister e bann department. Sa in ganny konplete.\nSwivan bann lodit, mezir e aksyon pour ganny enplimante aparti mwan avril.\n4. Peyman gratwite e konpansasyon bann ansyen manm lafors. 710 ansyen manm lafors in ganny peye zot gratite. I annan 98 ka zeritye ki pe ganny egzaminen avek bi finaliz sa prose pour peyman.\nAn sa ki konsern konpansasyon, SPDF pe finaliz tou bann dokiman neseser avek bi konmans fer bann peyman apartir le 18 avril, 2016.\n5. Peyman ex-gratia pour bann ansyen “servicemen” RFA. 196 dan 202 ex-servicemen in ganny zot peyman. Anplis ki sa 202 ex-servicemen, i annan lezot ka kinn ganny anrezistre pou konsiderasyon Minister Finans.\n6. Logmantasyon gratwite dan servis piblik. Sa mezir pe ganny enplimante.\n7. Lenplimantasyon progranm “Mon Premye Travay”. Sa nouvo program in demare e aparti lafen fevriye, 18 lakonpannyen Sekter Prive in ganny ranbourse pour lanplwa 71 zenn anba sa progranm.\n8. Alawanns lakaz pour bann graduates pour prolonze pour vinn 5 an olye 3 an, e zot allowans pour ogmante. Sa de mezir pe ganny enplimante. Alawanns i aprezan 4,000 roupi e sa in pran lefe aparti Zanvye sa lannen. Ziska le 28 mars i annan 132 graduates ki pe benefisye anba sa skim.\n9. Etidyan seselwa ki dan lekol pos segonder prive ava ganny menm allowans ki bann etidyan ki dan lekol leta. Sa mezir pe ganny enplimante.\n10. Laptop skim pou ganny agrandi pou enkli etidyan S4. Sa mezir pe ganny enplimante e ziska prezan 92 etidyan S4 pe benfisye.\n11. Akse gratwit pour tou Seslwa kin ganny en referans avek en dokter prive pour en servis spesyalize dan sekter gouvernman.\nSa mezir pe ganny enplimante.\n12. Enplimantasyon en skim pour lenstalasyon bann pano soler pour bann lakaz. Sa skim in demare e ziska prezan i annan 15 lakaz kot lenstalasyon in ganny konplete.\n13. Saler trezyenm mwan pour bann travayer Sekter Piblik. Sa in ganny konplete.\n14. Enplimantasyon progranm loan pour nou sitwayen ki annan 63an e plis pour repar zot lakaz a en to lentere Zero poursan. Sa in ganny konplete e pe ganny administre par HFC. An plis ki sa, Gouvernman pe donn en sibvansyon 25% lo tou lón ki pansyoner i pran anba sa scheme.\n15. Saler maksimonm pou ganny en loan lakaz kot HFC pour ganny ogmante pour vinn 30,000 roupi par mwan. Sa mezir pe ganny enplimante par HFC.\n16. Saler maksimonm pou ganny en Home Improvement Loan, osi konni koman “HIL”, pour ganny ogmante pour vin 15,000 roupi. Sa mezir pe ganny enplimante par HFC.\n17. Logmantasyon loan maksimonm pour lakaz pour vin 850,000 roupi. Sa mezir pe ganny enplimante par HFC.\n18. Logmantasyon pansyon. Sa in ganny konplete pou sorti 3,100 roupi pour vinn 3,600 roupi. An plis ki sa, an avril sa lannen, i pou ganny ogmante ankor pour vinn 5,050 roupi, an linny avek logmantasyon dan saler minimonm nasyonal.\nMsye Spiker, ser manm Lasanble Nasyonal.\nParey zot in konstate, Prezidan Michel in gard son promes e gouvernman in delivre.\nNou tou, sanz eksepsyon, nou’n travay dir pou delivre lo sa bann langazman kin al dan benefis nou pep e nou pei an zeneral.\nSa 100 zour in teste nou determinasyon e nou kouraz pour nou akonplir\nsa ki pli bon,\nsa ki pli byen,\nsa ki meyer pou nou pep e nou pei.


Soungoula en karakter byen rize\nHome Entertainment Soungoula en karakter byen rize\nSoungoula en karakter byen rize\tDan enn bann aktivite pour demar fet Afrik sa lannen, madanm Panda Choppy ki direktris Lenstiti Kreol, e osi en serser dan kiltir e lalang kreol ti prezant en kozri tre animen lo en karakter dan zistwar Kreol ki nou tou nou kontan, e ki nou konn li konman byen rize, sa se byensir frer soungoula.\nSoungoula ek frer torti, Soungoula dan basen lerwa, Soungoula ek malbar, Gribouy Mistigri (Greyboy Mr Grey) tousala i bann zistwar ki nou’n tann rakonte. Malgre ki i rizer, e fer bann keksoz ki anti eroik, soungoula i en karakter ki bokou nou i kontan dan zistwar, sirtou kan i ganny korize pour bann fot ki i fer.Madanm Choppy ti premyerman koz lo lorizin sa karakter ki i dir i probableman dan Les Lafrik, e ki bann zistwar soungoula in vin avek dezyenm vag bann lesklav libere e bann kolon. Sa letan dan serten pei Les Lafrik ti annan en karakter ki ti apel ‘Sungura’ e li osi i ti kontan fer trik, e byen rize.Keksoz ki pa ti kler se ki kalite dimoun ou zannimo sa karakter ‘soungoula ‘ i ete ? Pour serten i en zako, e pour lezot en lyev ou en imen avek en lake. Lefet ki dan bokou zistwar frer Lyev i annan menm riz avek frer soungoula bokou i plifere krwar ki sa de ti menm dimoun.Sepandan enn bann entervenan ti dir ki dapre zistwar ki son granmoun ti’n rakont li i annan moman ki lyev ek soungoula in rankontre kanmarad. Me dapre son prop resers madanm Choppy i dir ki konper lyev ti ekziste petet avan soungoula, e son lorizin i plito Was Lafrik, tandis ki soungoula i sorti plito Les Lafrik.Lot laspe enteresan ek sa karakter se sa personalite imen ki i gannyen dan bokou bann zistwar. Gribouy mistigri ti sey pas pour en gran blan etranze, al reste dan lotel e mars avek bolpenn dan pos, me son vantardri e son lafoli-d-grander pa ti anmenn li okenn par, parski i ti ganny dekouver e aprann en bon leson. Antouka se konmsa ki laplipar son bann zistwar i terminen, i ganny en leson, e i anmas son lake i ale.Madanm Choppy i dir ki nou soungoula lokal, menm si parfwa i paret en zako, pli souvan i en karakter imen. Me sa imen i toutltan avek en lake ki i kasyet dan son kannson.En lot bann entervenan prezan, setfwasi en artis, li i ti dir ki soungoula in enspir li pour fer son travay lar, me son soungoula ti en karakter gran zorey dan en kimono, konmsi i pe al fer karate.Pour Peter Lalanne, en ekriven e kartounis, soungoula in ganny desinen konman en pti dimoun avek en lake. Sa i ilistre lo en liv ki pour ganny lanse pandan sa fet Afrik.Dan en lot piblikasyon ki pou ganny lanse pour sa lokazyon, i annan senk zistwar soungoula ki bann ekriven seselwa in ekrir. Sa piblikasyon pou kout R30.An gro bann lentervansyon sak sa bann dimoun ki ti’n vin sa kozri ti enn tre enteresan ki’n permet nou dekouver bokou lo sa karakter dan zistwar kreol. Sirman lezot resers i kapab revel lezot sekre lo soungoula.\nOpportunities of employment and growth –says PS Bertrand Belle\nWe’ve created the new man\nPetite Police Marina Development presented to the public\nParty pays tribute to all militants\nAmigos concert with an Irish flair\nWild life clubs should be encouraged – says President\n27th Ordinary Congress approves Golden Jubilee programme Party pays tribute to all militants Petite Police Marina Development presented to the public Opportunities of employment and growth –says PS Bertrand Belle PL’s 27th Congress coincides with 20th Anniversary of Third Republic Copyright © 2013 The People Online. All Rights Reserved.\nListwar nou Parti : Kanpanny pour eleksyon 1967Le premye Me, 1967, SPUP ti organiz en laprosesyon dan Lavil Viktorya ki ti swiv par bann ladres Msye Guy Sinon, Prezidan Linyon Travayer Zeneral ek Transpor, lo Gordon Square, e Msye Rene, konseye legal sa linyon. “Otan ki travayer i met zefor pour akonplir en keksoz”, Msye Sinon ti dir, “pou kontinyen annan bann ki pou fer zot posib pour anpes travayer. Nou tou...\tListwar nou Parti : Kanpanny pour eleksyon 1967\nPye BodanmyenSPUP in en pikir?: Ki sa ki fermal avek Seychelles Weekly ler zot war Mize parti? Depi kan eski Seychelles Weekly ti enterese avek Mize SPUP? Ler zot napa nanryen pour ekrir nek zot rod tou sord mansonz pour edik dimoun.Omwen Parti Lepep i annan en listwar ek en mize pour donn lenformasyon lepep, me NDP kiswa i nouvo ou ansyen oli son listwar?...\tPye Bodanmyen\nAnnou get lavi avek lizye BondyePlas lafanmir dan nou sosyete. Malerezman ler nou get otour nou dan Sesel ou dan lemonn antye, i ase fasil pour dir ki i annan en ta keksoz pe al mal. E ler nou pou mazin lavenir, fransman dir, i fer per; nou plito sir ki demen i pou pli pir! E byen souvan nou dir ki paran, ki lafanmir i annan tor! Nou pa...\tAnnou get lavi avek lizye Bondye


Festival Lazenes i en moman lanmizman e osi refleksyon\nSa ti mesaz Minis pour Lenvestisman, Resours Natirel ek Lendistri Peter Sinon dan son diskour pour ofisyelman lans Festival Lazenes 2011.\nSeremoni louvertir ofisyel sa festival ti deroul kot Palais des Sports Sanmdi swar, kot en gran lodyans – la mazorite zot bann zenn – ti’n rasanble pour sa lokazyon.\nParmi bann envite ti Vis-Prezidan Danny Faure, plizyer minis, sekreter prensipal ek manm lasanble. Osi prezan ti sef egzekitif Konsey Nasyonal Lazenes, Vicky Van Der Westhuizen.\nFestival sa lannen pe deroul anba tenm ‘En Lazenes Prospere’.\nPandan sware louvertir Sanmdi swar, tou ti konmans avek en moman silans, anmemwar bann dimoun ki’n perdi zot lavi resaman. Sa i enkli de frer ki ti noye Beau Vallon, bann ki ti mor dan sa de dife kot sant Mont Royal e Au Cap.\nApre lim konsey lazenes ti ganny zwe e tou dimoun ti debout byen fyer e donn lanmen sante.\nEn ladans par latroup lazenes ti met tou dimoun dan laganm, e sa ti swiv par en prezantasyon lo lekran, ki ti montre bann lakonplisman, aktivite ek lezot levennman ki’n mark kalandriye departman lazenes pandan lannen.\nLetan i ti pe adres lafoul, Minis Sinon – ki ti pe ranplas minis responsab pour Lazenes Vincent Meriton ki lo en misyon travay Latanzani -- ti dir ki bann zenn dan Sesel i ganny mete aker par gouvernman.\n“Sak lannen, Festival Lazenes i sa levennman ki kouronn lakonplisman lazenes Seselwa. Bann levennman ki’n pran plas isi pandan lannen 2011 i montre vivasite lazenes, sirtou zot zwa de viv,” Minis Sinon ti dir.\nMinis ti dir bann zenn ki sa semenn i zot festival e i en letan pour zot non selman anmize, me osi reflesir lo bann keksoz enportan dan zot lavi.\n“Letan nou pe selebre Festival Lazenes nou bezwen kontinyen repete ki Sesel i ekspekte de nou bann zenn e sa se en lazenes responsab e disiplinen, enn ki partisipe e en lazenes ki anvi reisir dan zot lavi, e sa i zisteman ganny reflekte dan tenm pour sa lannnen, ki En Lazenes Prospere,” i ti dir.\nOsi lo progranm pou sa sware ti en varyete manifestasyon artistik, tel ki sanson par plizyer artis lokal parey Ralf, Smash Kid, Lianna e Reuben.\nTi osi annan poenm e rakontaz lo bann topik moralite, avek lobzektif donn bann zenn bann pwen pour reflesir lo la.\nLadans pa ti manke, avek en demonstrasyon kanmtole byen zepise ki ti fer lafoul byen eksite e apre osi ladans modern “hip-hop” par group C.P.A.\nTouzour Sanmdi, parmi lezot aktivite ki ti’n organize dan kad sa festival ti en Youth Bazaar e en Gospel Show lo zarden zanfan, en legzibisyon dan Sant Lazenes Riviere Anglaise, e sesyon karol kot lapos anvil.\nViziter kot legzibisyon Sant Lazenes (a gos) e kot Youth Bazaar dan zarden zanfan\nLezot aktivite ki’n progranmen pour sa semen i konpetisyon naze, latelye, foronm, aktivite edikasyonnel, lanvironnman e kominoter e osi seremoni prezantasyon pri.\nSa festival pou fermen ofisyelman Vandredi swar.


Dan Lasanble Nasyonal - Minis pour Laviasyon Sivil in reponn kestyon lo kontra Air Seychelles ek Etihad Airways\nKontra ki Air Seychelles i annan avek Etihad Airways, lapey ek kondisyon travay bann cabin crew, saler bann pilot i parmi bann diferan size relye avek lakonpanyen aeryen nasyonal Air Seychelles ki Minis pour Tourizm, Laviasyon Sivil, Por ek Marim, Msye Maurice Loustau-Lalanne ti reponn sa semenn dan Lasanble Nasyonal swivan en private notice question demande par dirizan lopozisyon Msye Wavel Ramkalawan.\nKestyon Msye Ramkalawan ti lir konm swivan:\n● La ki kontra ant Air Seychelles ek Etihad Airways in ekspire, eski minis i kapab dir sa Lasanble:\n- Ki pozisyon Sesel an sa ki konsern sa kontra?\n- Eski kondisyon bann pilot Seselwa pou ganny revize afen ki zot ganny menm benefis aprey bann pilot etranze?\n- Konbyen eski Air Seychelles i peye pour lwe lakaz Eden Island pour bann pilot etranze e lekel propriyeter sa bann lakaz?\n- Eski bann cabin crew ek travayer Air Seychelles i kapab ekspekte en amelyorasyon dan zot kondisyon travay, spesyalman kot i konsern zot lapey?\n- Akoz ki malgre Etihad Airways i annan 40% dan sa kontra, se zot ki domin tou loperasyon?\nMinis Loustau-Lalanne in dir ki kontra ‒ en Management Service Agreement ‒ ant Etihad Airways, gouvernman Sesel ek Air Seychelles ti sinyen e vin an fors le 1 Fevriye 2012 pour en peryod 5-an e i renouvlab apre sa letan avek konsantman an ekri sa trwa parti.\nIn dir renouvelman sa kontra in fer atraver en let ki le trwa parti ti sinyen le 14 Oktob 2016. Ekstansyon sa kontra i pour en peryod depi le 1 Fevriye 2017 ziska le 31 Zanvye 2022.\n«Rezon pour renouvle sa kontra i baze pirman lo performans ekonomik Air Seychelles pandan sa peryod. Air Seychelles in retourn profitab depi 2012 e in reste profitab anba sa Management Service Agreement e sa in arive avek korperasyon ek kordinasyon plizyer stakeholders e osi antenn target gouvernman an sa ki konsern lendistri tourizm e osi travay tou le 886 anplwaye Air Seychelles dan diferan domenn,» Minis Loustau-Lalanne ti eksplike.\nLo size kondisyon bann pilot Seselwa, Minis Loustau-Lalanne ti dir ki bann pilot etranze zot ganny 26 mil roupi anplis ki bann pilot Seselwa lo jet e 700 roupi anplis lo Twin Otters. Minis ti fer resorti ki letan Air Seychelles ti pe anploy bann pilot Etihad Airways diferans saler ti bokou plis me ki sa i nepli leka ozordi.\n«Air Seychelles i santi ki avek son progranm formasyon pour tou pilot Seselwa lo Twin Otters vin bann pilot lo jet, i meyer stratezi lon term pour ranplas pilot etranze,» Minis Loustau-Lalanne ti dir.\nI ti enform Lasanble ki ozordi Air Seychelles i annan 68 pilot jet e ladan 38 Seselwa e 30 etranze. Lo kote bann pilot domestik pour Twin Otters Air Seychelles i annan li 42 e ladan 35 i Seselwa e 7 etranze.\nKou pour form bann pilot i osi reprezant en sonm larzan konsiderab, Minis Loustau-Lalanne in dir.\nI ti fer resorti ki an Zanvye 2016, scheme of service pour bann pilot ti ganny revize e ki Air Seychelles napa plan pour lemoman pour reviz benefis bann pilot dan limedya.\nLo size lakaz ki Air Seychelles i lwe pour bann pilot etranze Eden Island, Minis Loustau-Lalanne ti dir ki Air Seychelles i lwe 5 apartman 1 lasanm pour 2500 dolar sakenn, 12 apartman 2 lasanm pour 3000 dolar sakenn e 11 apartman 3 lasanm pour 3900 dolar sakenn par mwan e sa i pour 28 pilot etranze.\nI ti eksplike ki sa bann apartman Air Seychelles i lwe atraver VMA Eden Island e sa lorganizasyon i pey taks gouvernman.\nAn sa ki konsern amelyorasyon dan kondisyon travay e lapey bann cabin crew, Minis Loustau-Lalanne ti fer resorti ki ozordi Air Seychelles pe anploy 180 cabin crew,129 flight attendant, 25 cabin supervisors e 26 cabin managers.\nZot pas an mwayenn 60 erdtan dan lezer e zot duty hours i an mwayenn 120 erdtan par mwan. Zot lapey i varye apartir 14 mil roupi ziska 20,500 roupi e sa I enkli tou bann benefis. Milye lannen pase tou cabin crew ti ganny en logmantasyon 8% lo zot saler e tou travayer Air Seychelles i osi ganny bann benefis ki pa larzan parey kantite tiket avyon ki zot oule pour zot e manm zot fanmir. Zot kapab ganny 10 tiket par an pour zot zanmi e bann cabin crew sak fwa ki zot fer en voyaz zot osi ganny en duty free allowance en lit lalkol oubyen 200 sigaret.\nMinis ti fer resorti ki depi Zanvye 2016 ziska Me 2017 zis 2 cabin crew ki’n volonterman demisyonnen.\n«Air Seychelles i santi ki son bann cabin crew zot ganny peye korekteman, me par kont lezot travayer sa lakonpanyen ki travay an mwayenn 168 erdtan par mwan monn demann Air Seychelles pour revwar zot saler ek allowance osito posib e sa i enkli bann ground staff, checking staff, loader e lezot ankor,» Minis Loustau-Lalanne ti dir.\nI ti enform bann manm Lasanble ki sef ekzekitif Air Seychelles pou fer en assessment e donn li en feedback dan en mwan.\nLo size akoz Etihad Airways ki domin loperasyon Air Seychelles, Minis Loustau-Lalanne ti dir ki pour son 40% par dan Air Seychelles, Etihad Airways i annan 3 direkter lo bord e enn parmi i son vis tyermenn e pour son 60% par Air Seychelles i annan 4 direkter lo bord e enn parmi i son tyermenn. Anba sa Management Service Agreement Etihad Airways i annan responsabilite pour day-to-day management pour serten servis. Minis ti dir ki o komansman 2012-2013 Etihad Airways ti’n apwent 13 manager me ozordi anba sa menm lagreman 8 Seselwa in ranplas sa bann etranze e ozordi i reste zis sef ekzekitif, general manager loperasyon, komersyal ek resours imen, e osi pour corporate communication ki bann anplwaye Etihad Airways.\nMinis ti dir ki avan lafen 2017, Air Seychelles i anvizaze ranplas ankor 2 manager etranze. I ti osi dir ki serten fonksyon ki pa operasyonnel in ganny santralize Abu Dhabi e sa i enkli revenue management, network planning, kestyon legal e enn de lezot ankor.\nDan en kestyon siplemanter Msye Ramkalawan ti demande ki Lasanble i ganny kopi sa kontra e i ti osi annan plis kestyon lo saler bann cabin crew, diferans dan lekar dan saler pilot Seselwa e i ti demanande kwa ki diferan ant sa bann pilot ki fer zot saler diferan, si Air Seychelles i annan en plan lokalizasyon, e kan sa bann travayer pou vwar en logmantasyon dan zot saler.\nBann lezot manm ki ti entervenir ti osi annan bokou kestyon sirtou lo size lapey e alafen swivan propozisyon par bann manm, Minis Loustau-Lalanne in dakor pour fer en rankont byento avek bann cabin crew pour kapab ekout zot bann konsern e rod meyer fason pour adres zot.


Mesaz pou Lafet Travayer | CEPS\nMesaz pou Lafet Travayer\nHomeNGO NewsNEW Member's ACTIVITIESMesaz pou Lafet Travayer\nLannen 2021 i reste ankor en lannen tre problematik e avek bokou defi pour bann travayer. Malgre tou nou lakonplisman, bann lezot defi in prezant lo nou semen e anpes bokou nou viv nou lavi parey\nnou ti abitye. Sitwayen in bezwen adapte li dan en sosyete kot a kot avek lenpidemi Covid-19 ki pe kontinyen enpakte lo nou lavi e kous travayer dan lasosyete.\nSerten i bezwen travay bokou plis e lezot limite dan tou sa ki zot ti kapab akonpli. Se pour sa rezon ki pour selebre lafet travayer sa lannen i esansyelman enportan ki nou selebre diskretman avek tou mezir lasante rekomande e fer en refleksyon profon pour tou dimoun ki dan lanplwa e osi lezot ki pa pe travay.\nNou demann tou sitwayen pour kontinyen travay dir, valoriz nou travay e adopte en lapros inovativ pour anmenn plis prodiktivite e larises dan nou pei. Se atraver sa kalite kiltir ki nou pou bouz pli devan ansanm. Nou osi demann bann travayer pou reste ini e solider avek kanmarad sirtou pandan sa moman difisil. I nepli annan lespas pour divizyon e diskor dan zot landwa travay me nou demann zot pour plito siport enn a lot dan tou travay ki zot fer toulezour.\nPar kont, nou reste konsyan touzour pour lezot otour nou ki dan bezwen e ki pe trouv lavi tre difisil. Pour bann ki pa dan lanplwa, nou demann zot pour redouble zot zefor pour obtenir en travay e asire ki nou atenn prodiktivite dan bann fason inovativ. Se avek sa lespri ki nou pour kapab elev standar pour fer pei mars pli byen.\nMe par lao tou, nou remersi Bondye pour ki in ed nou arive selebre en lot lafet travayer malgre difikilte ki nou pei pe pas atraver. Nou mesaz kler se pour demann bann sitwayen pour kontinyen reste angaze dan devlopman nou pei pour elev li lo en pli o nivo. Lo la par sosyete sivil, nou swet tou travayer en bonn fet e bon refleksyon.


Diskour Leta Lanasyon 2012 - Kreol\nDISKOUR LETA LANASYON\nPAR PREZIDAN JAMES ALIX MICHEL\nLE 29 FEVRIYE 2012\nLeader Biznes Gouvernman,\nNou’n mars sa gran semen ver laliberte ek progre. Nou’n konn sikse eksepsyonel dan bokou lenstans. Nou osi bezwen admet ki parfwa nou’n fer serten lerer dan nou traze - menm avek meyer lentansyon. Lenportans se ki nou’n reste rezilyan e solid konman en pep e nou’n viv en linite soude par lanmour pour nou patri.\nOzordi nou pe debout lo some sa montanny ki nou’n milite e travay dir pou arive. Nou realize ki nou pli gran defi sete pa sa traze ver some, me plito nou abilite pou reste konstan e pou adapte avek en monn en plenn evolisyon. Nou realize ki nou pa tousel dan sa monn e ki dezormen nou bezwen reste relevan avek sa nouvo lepok, pour nou kree sa Nouvo Sesel.\nLepep Seselwa in elekte mwan lo en promes pour en Nouvo Sesel. Atraver ladres lo Leta Lanasyon pour 2012, mon oule pas mon mesaz avan tou, pour lepep Seselwa - pe enport nou diferans. Mon mesaz i enn ki senser e ki fran, e sa ki mon kwar i labaz sa Nouvo Sesel. En mesaz ki lans en lapel pou elimin bann eleman ki nwir nou progre e ki fer ditor Sesel. Nou’n koz tou koze, nou’n sant tou sanson, nou’n ekoute, mezire e balanse. Aprezan, i nou moman. Aprezan nou bezwen fer keksoz ki diferan, e ki byen pour Sesel.\nKi nou oule vwar dan sa Nouvo Sesel?\nEn nasyon prosper, entelizan, ini e armonye. En sosyete ki prevwayan, ki annan konpasyon. En Gouvernman responsab ki annan en lafors travayer disiplinen, motive e serye, me osi bann sitwayen responsab ki pare pou pran an sarz zot prop lavenir. En pei ki pratik empowerment son sitwayen, ki met resours ek zouti adekwa a son dispozisyon pou permet li debrouye e kree larises. En pei ki travay ver zero tolerans pour koripsyon, pour kriminalite, pour delekans sosyal. En pei ki ankouraz aktivman inovasyon ek kreativite. Nou tou nou kapab rekonnet nou dan sa Nouvo Sesel. Travay dir pour nou Nouvo Sesel i pa en slogan. I pa en parol vid. I en nesesite, en pratik toulezour e neseser si nou oule prezerv sa ki nou’n akonpli ziska prezan, si nou oule reste lo some sa motanny kin’n pran nou de lannen e de lannen pou arive. En pei kot sak gout lasyer nouÂ travayer Seselwa i reflekte dan sourir nou zanfan, dan panse saz nou aze e dan lalimyer lespwar dan lizye nou zenn. Nou bezwen travay dir si nou oule progrese dan lavenir, si nou oule ki i a toultan annan en pep Seselwa an bonn sante, byen edike, ki viv an armoni, ki mars latet anler. En pep Seselwa ki konn - e viv - son dinnyite.\nI annan de kondisyon esansyel alors ki pou permet nou al pli lwen ankor. Premyerman, se asire ki nou mentenir sa ki nou’n akonpli deza. Dezyenman se ki nou bezwen travay dir, avek lentelizans e avek en lespri antreprenarya. Napa lot fason. E nou bezwen fran e realis. I annan en kantite bon keksoz dan nou pei. Me i osi annan bokou keksoz ki nou bezwen adrese e sanze. E ozordi ler nou pe koz lo Leta nou nasyon nou bezwen osi adres sa bann keksoz.\nBILAN EK PERSPEKTIV\nLannen 2011, nou’n montre nou rezilyans.\nMalgre resesyon global, nou bann endikater ekonomic i’n reste fondamantalman for. Nou’n kapab mentenir en to krwasans ekonomik pozitif e ankourazan: 5 poursan. Noun reisi ankor lannen pase atenn tou nou bann lobzektiv anba nou progranm reform ekonomik, enkli en sirplis bidzeter plis ki 5% nou Prodwri Nasyonal Brit. Sa in ed nou kontinnyen redwir nou stok det piblik ki’n ariv 76% nou GDP.\nNou’n osi kontinnyen ogmant nou stok rezerv deviz etranzer ki ozordi i’n ariv pre 0 milyon. Sa pe permet nou apros nou lobzektiv mimimonm twra mwa kouvertir lenportasyon, e osi met nou dan en bon pozisyon pou kontinnyen repey nou det san presyon lo marse deviz etranzer dan lavenir. Sa bann fakter i fer ki konfyans dan nou sitiasyon ekonomik ti kontinnyen ogmante.\nAn 2011, nou ti osi reisi mentenir kou lavi anba kontrol. Malgre logmantasyon pri karbiran, pri transpor piblik ti reste parey, tarif elektrisite ti ogmant lezerman, pri marsandiz esansyel li osi ti ogmant lezerman.Gouvernman i’n absorb serten logmantasyon pri dan en peryod difisil. An menmtan, nou’n reform sistenm welfare pou rann li pli fleksib. I’n vin a-led bokou nou frer ek ser ki ti dan bezwen. Nou’n depans 75.2 miyon roupi zis lo lasistans welfare tousel. Nou ti resevwar anviron 12,979 aplikasyon pour welfare an 2011, e en total 9,932 ka ti ganny aprouve..Sa i anmenn mwan a en pwen ki mon pou touzour koz lo la: travay. Lannen pase, nou’n kontinnyen kree lanplwa an partenarya avek sekter prive. Nou’n kontinnyen kree loportinite travay. An 2011, ti annnan 2,139 dimoun ki ti pe rod travay, e nou ti reisi plas 1,277 dimoun dan lanplwa formel. Nou bezwen kontinnyen sezi tou bann loportinite ki devan nou. Parske tou travay i nob.\nMon konpran parfetman fristrayon en travayer ki pe pey son sekirite sosyal ek son taks regilyerman ler i dir ki sistenm welfare pe soutir lapares. Mwan osi mon pa kapab konpran ki mannyer en zenn aze 18-an an montan ki ankor for, napa okenn dezabilite ouswa maladi e ki annan tou sa lenerzi, pe depann lo sistenm welfer. Sa Nouvo Sesel i egzize ki sa ki kapab travay i bezwen aret kale. I bezwen aret rod lekskiz akoz i pa kapab travay. I bezwen vin prodiktiv e aret depan lo sistenm welfer. Sistenm welfer i la pou sa ki vreman dan bezwen e non pa pour sa ki pares. Mon ensiste ki tou sa ki kapab travay e ki pe benefisye anba sistenm welfer i ganny plase dan bann progranm travay o pli vit posib. Mon oule fer kler, sepandan, ki nou pou kontinnyen met an plas bann mezir efikas pou asiste bann ki vreman dan bezwen e ki pa kapab travay.\nAnseki konsern pri lavi, mon oule ensiste lo en fe. Pri komodite, pri karbiran, pri servis ... i konpletman andeor nou kontrol. Me kot nou kapab fer li, Gouvernman pou kontinnyen rod fason pour amorti lenpak logmantasyon dan pri lavi lo kous popilasyon ki pli vilnerab. Nou pou kontinnyen fer tou sa ki posib pou redwir - sinon, mentenir - kou lavi.\nDan sa stratezi, STC, SPTC ek PUC i annan en rol primordyal pou zwe. Vokasyon primer sa trwa lazans se pa pou fer profi oubyen fer lenvestisman ek proze ki andeor zot term referans. Zot annan, avan tou, en vokasyon sosyal. Governman sa Nouvo Sesel pou veye ki zot reste o-servis lepep e ki zot reste fidel a zot vokasyon.\n2011 ti lannen kot plizyer fanmiy Seselwa ti pran posesyon zot prop lakaz oubyen ganny zot prop kare later. An total, depi dernyen Ladres Leta Lanasyon ziska ozordi, nou’n aloue 568 younit lozman ek 176 kare later.\nLo lasenn enternasyonal, nou’n kontinnyen fer tande nou lavwa pou defann lentere bann pti leta zil, pou milit pour proteksyon lanvironnman, pou sansibiliz konsyans lemonn lo size sanzman klimatik, defann nou lentere nasyonal kont piratri, milit pour lape ek korperasyon enternasyonal.\nAnfen, 2011 sete lannen ki nou’n temwen kat levennman enportan: Karnaval Enternasyonal Viktorya; lansman Vizyon 2020; Jeux des Iles; e eleksyon prezidansyel e parlmanter. Tousala se bann lakonplisman ki rann nou fyer e ankouraz nou pou afront defi ki devan nou avek optimizm ek kouraz.\nVwala, Myse Speaker, an bref, bilan pour lannen 2011. Aprezan, mon ti a kontan partaz avek zot perspektiv pour lannen 2012.\nKi 2012 i reserve pour nou?\nEn ketsoz i serten - e tou bann eksper i dakor lo la: resesyon mondyal pa pou disparet dizour-o-lannmen. I pou reste avek nou pour ankor en bonpe letan. E sa set en defi mazer ki nou pou bezwen fer fas avek.\nNou bezwen gard nou disiplin fiskal pour nou kapab redwir nou det piblik e permet nou kontinnyen envesti dan nou pei ek nou pep. Nou bezwen gard nou disiplin moneter pou permet nou fer fas avek risk lenflasyon, annan en to lesaz stab, pou kontinyen ogmant nou reserv deviz etranzer, e develop nou sekter finansye.\nNou target sirplis bidzeter pour sa lannen i 4.7 poursan. I en lobjektif ki nou bezwen atenn, me i pa pou fasil akoz nou bezwen fer fas avek plizyer fakter eksteryer tel ki depresyasyon Ero par rapor a Dolar Ameriken, en Zonn-Ero an plenn defayans, ogmantasyon pri marsandiz de-baz, ogmantasyon pri karbiran eksetera ...\nTousala i’n kontribye pou fer nou roupi depresye. To lesanz i’n arive parlao R14 pour en dolar Ameriken. Mon tre konsernen avek sa sitiasyon akoz si sa pa arete, lenflasyon e kou lavi pou kontinnyen ogmante. Labank Santral i an konsiltasyon avek gouvernman ensi ki IMF pou eksplor bann mezir ki pou adres sa sitiasyon e anpes plis depresiasyon.\nI ava ed sitiasyon si bann labank i donn priyorite lonn pou lenvestisman pour biznes ek lezot priyorite tel ki lozman. Mon pa pou arete demann bann labank pou fer plis. Kan eski nou bann bankye pou konpran ki san finansman pou napa devlopman soutenab? Kan eski zot pou konpran ki en to lentere tro o i pini biznes, i pini bann dimoun ki bezwen en lakaz? Sa sitiasyon aktyel i touf krwasans. Dan sa Nouvo Sesel, sa pa pou kapab kontinyen.Minister Finans pou bezwen pran bann mezir neseser pou promouvwar konpetisyon. Dan menm loptik, governman i bezwen ankouraz plis konpetisyon dan bann sekter kotÂ monopoli ek â€œcartelâ€ i egziste.\nNou bezwen travay ansanm - travay dir - pou sirmont sa bann difikilte. Nou devret reste pozitiv e zanmen aksepte defet. Nou bezwen reste vizilan e rezilyan, rode e sezi nouvo loportinite. Nouvo partenarya ant Air Seychelles ek Etihad Airways i en sinnyal for dan sa direksyon.\nSa partenarya stratezik pou ede, ant ot, pou ouver nouvo marse tourizm, ogmant nonm viziter Sesel, diversifye nou sours tourizm e ouver nou pei ankor plis lo lemonn. Nou bezwen entansifye nou zefor marketing sirtou ver bann nouvo marse ek marse emerzan. Bann operater dan lendistri tourizm i devret vin pli proaktif e pli inovatif. Nou bezwen adapte nou avek nouvo lanvironnman ekonomik, maksimiz nou potansyel, atir plis touris, vin pli konpetitif afen ki nou kapab tir plis benefis avek sa lendistri. Nou antisip en krwasans 5 poursan dan lendistri tourizm sa lannen, me sa i pou depann lo nou abilite pou fer fas konsekans resesyon mondyal.\nMalgre zefor kominote enternasyonal ek nou prop zefor, piratri pou kontinnyen poz en menas serye tan ki en solisyon dirab pa ganny trouve an Somali. Piratri i poz en menas konstan lo nou lendistri tourizm, lo nou lendistri lapes ek transpor maritim. Sesel pou kontinnyen azir fermeman kont sa menas. Mon fek asiste en konferans enportan Lonn kot nou’n debat an profonder kestyon piratri. Rol leadership Sesel i’n ganny soulinnyen e aklamen. Nou’n osi resevwar en langazman pou transfer bann pirat ki an detansyon isi dan zot pei lorizin. Nou pa pou zanmen bes lebra devan fleo piratri. Nou pou kontinnyen pran mezir sever kont sa bann bandi ki pe menas nou souvrennte ek nou gannypen.\nMon konfyan pour lavenir nou pei a mwayen-term. Amelyorasyon imans dan kominikasyon apre lenstalasyon kab soumaren pou anmenn krwasans ek diversifikasyon ekonomik. Sa proze i ekspekte vin operasyonnel pandan dernyen trimes sa lannen e i pou zener ankor plis aktivite ekonomik.\nNou pou kontinnyen konsolid sikse nou reform ekonomik. Nou pou kontinnyen asire ki leta lanasyon i reste solid - tre solid - tout an respektan nou bann langazman vizavi nou bann krediter. Dan sa konteks, dernyen credit rating lazans Fitch i tre ankourazan. Sa notasyon B+ i ava ede pou ranforsi konfyans lenvestiser e atir plis kapital, lokal koman etranze, dan nou lekonomi.\nNou pou kontinnyen empower nou bann pti lantrepriz ek lantrepriz mwayenn. Me si nou oule realiz sa vizyon ver lepanouisman bann antreprener Seselwa, nou bezwen regard nou bann pti dimoun avek en lizye vizyoner e realis. Ozordi dan nou pei, apard bann gran lenvestisman etranze, nou vwar bann gran biznes Seselwa ki pe fer tre byen. Mon kontan vwar zot pe kontribye e mon ankouraz zot pou fer pli byen ankor. Me nou osi vwar nou bann pti biznes ki pe eseye, pe debrouye, pou zot osi kapab agrandir e fer otan sikse. Me i pa fasil pour zot. Akse avek kredi, avek resours tel ki teren, ledikasyon e developman bann skills apropriye, en birokrasi ki kree lobstriksyon¦ i bann lobstak ki anpes zot grandi e pran zot plas enportan dan lekonomi nou pei... Nou bezwen fer ketsoz dan en fason diferan.\nNou bezwen akseler nou zefor pou nou elimin birokrasi ki nwir devlopman sa bann pti biznes. Kot fodre, polisi i bezwen ganny revwar... e pli enportan ankor, zot akse a finans ki abordab i devret reste en priyorite. I enportan ki nou trouv solisyon pou larg zot lanmen.\nAn 2012, pour nou atir ankor plis lenvestisman, nou bezwen adres bann kontrent ki kontinnyen tenir nou an aryer. Sa i enkli letan ki pran pou etablir en biznes; letan ki pran pou obtenir permisyon pou konstrir; letan ki pran pou anrezistre en propriyete ou en biznes; letan ki pran pou ganny konekte ek elektrisite ek delo; akse avek finans ek kredi, letan ki pran pou rezoud en ka dan sistenm legal e zidisyer.\nTousala se bann kontrent ki terni nou limaz e ki frenn nou devlopman. Me i dan nou pouvwar pou elimin zot. I demann en aksyon konserte. Pli enportan ankor i demande en sanzman profon, e i demann ki nou aksepte sanzman.\nI demande ki nou travay dir pour nou Sesel.\nLemonn ki nou viv ladan i dinamik; si nou pa aksepte sanzman pozitiv, inove, adapte avek lentelizans, nou pou ganny kit deryer. Nou pou bite.\nFONDASYON POUR NOU NOUVO SESEL\nMsye Speaker, ser frer ek ser Seselwa,\nSa vizyon pour En Nouvo Seselâ€ i ganny klerman artikile dan manifesto Parti Lepep - Mon Plan Pour Ou.\nVIZYON2020 i elabor davantaz semen ki nou pe trase ver nou Nouvo Sesel. E sa ti ganny ilistre dan en fason vivid par lekspozisyon ki nou ti fer lannen pase kot nou pep ti kapab konstat nouvo loportinite lozman, biznes ek lespas komersyal e administrative, ensi ki teknolozik.\nNou’n travay sanses pou prepar tou bann plan neseser pour sa bann developman.Deza Ile Eve in fini konmanse. Tre byento, Ile Soleil pou ouver pour tou Seselwa, komansan par bann dimoun ki ti met zot non pour en morso later pandan Expo. Apre sa, pou tour Ile Aurore, swivi par Waterfront. Tou sa bann proze pour ganny finanse an grann parti par kapital prive Seselwa.\nExpo2020 ti osi prezant nou avek bann lanbisyon Seselwa dan domenn lanvironnman.\nNou’n deza fer premye pa dan sa direksyon - Ozordi, proze â€˜Windfarm’ lo zil Romainville pou komans vin en realite sa semenn.\nRANFORSMAN LADEMOKRASI EK BONN GOUVERNANS\nSa Nouvo Sesel ki nou pe kree ansanm i kapab fonskyonn inikman dan en lanvironman demokratik kot trwa brans Leta - Egzekitif, Lezislativ ek Zidisyer - zot annan sakenn zot rol distenk me konplemanter pou zwe.\nNou pe kontinnyelman ranforsi sa bann lenstitisyon, par egzanmp, a-traver eleksyon, reform, dyalog, konsiltasyon, promilgasyon ou amannman lezislasyon. Pep Seselwa ti eksprim li klerman e an tout liberte lannen pase. Lepep ti fer son swa e zot ti konfye mwan en nouvo manda. Mon kwar dan en gouvernman ouver ki reste konekte avek lepep. Mon kwar dan dyalog ek konsiltasyon koman bann eleman esansyel bonn gouvernans. Mon pou reste konekte avek lepep. Sa ki enportan se lentere Sesel. Zot i’n elekte mwan pou delivre e mon pou fer li pour zot. Mon pou fer li pour nou Nouvo Sesel.\nDezyenm eleksyon sete pour en nouvo Lasanble. Ankor enn fwa lepep Seselwa ti montre son matirite ek son sazes. I ti fer son swa libreman e met dan Lasanble parti ek dimoun ki kapab mye reprezant son lentere. Se sa lademokrasi. Se sa swa lepep. E nou bezwen respekte sa swa. Nou bezwen travay avek sa nouvo Lasanble. Mon swete - e mon sir - ki i pou kontinnyen promouvwar dyalog, bann bon valer patriotik e demokratik, ensi ki lezislasyon ki reponn a-laspirasyon lepep ek laspirasyon Nouvo Sesel.\nMon siport sa prosesis reform elektoral ki pe ganny fer atraver konsiltasyon pep Seselwa. Rezilta sa legzersis pou pran laform en proze-de-lwa ki pou ganny soumet avek Gouvernman ki pou transmet li a-laprobasyon Lasanble Nasyonal; enn fwa aprouve e ratifye, i pou vin en dokiman debaz pour tou eleksyon a-lavenir.\nKanta Zidisyer, i annan kantmenm touzour en persepsyon lanter ek lourder dan dispansayon lazistis. Fodre nou rekonnet, sepandan, ki Zidisyer pe travay anba bokou kontrent - notaman anseki konsern resours imen ek finansyel. I bezwen annan en volonte par tou bann ki enplike dan prosesis zidisyer pou kontinnyen adres sa bann defayans. Fodre ki ketsoz i bouz pli vit.\nLORD, LAPE EK SEKIRITE\nMsye Speaker, frer ek ser Seselwa,\nDan bann diskisyon o nivo kominoter, souvan bann zabitan i fer resorti ki nepli gou viv dan konminote: voler, droger, bwarer ek lezot bandisite i met otaz nou kominote. I vre sa ki zot dir.\nI’n nepli gou. Dan sa Nouvo Sesel, nou bezwen repran nou kominote dan lanmen sa bann delenkan ek bandi. Mon pou kontinnyen, avek viger, anmenn en konba asarne kont krim ek konportman anti-sosyal. Zot pran plizyer laform, me a-labaz tousala se drog. Konsomasyon ek trafik drog pe ankouraz krim, briz lavi dimoun e desir bann fanmiy. Nou bezwen entansifye nou konba kont sa bann kriminel, donn zot en bon koreksyon, e reabilit zot kot i posib.\nLannen pase, dan mon diskour pour Lafet Nasyonal, mon ti dir ki nou bezwen elwyann bann trafiker drog avek leres popilasyon prizon. Sa i en realite ozordi. Nou’n fek transfer 20 dimoun ki’n ganny kondannen pour trafik drog lo Marie-Louise, enn nou zil elwyannyen.Otan, sinon plis, pou ganny transfere laba dan bann semenn ki pe vini. Nou napa okenn konpasyon pour zot. Zot krim i orib. Zot ava pirz zot santans tre lwen avek dimoun ki zot i’n anpwazonen e avek dimoun ki zot ti kapab vin an kontak avek pandan zot detansyon Montagne Posee. Sa set en lavertisman pour tou trafiker: ler nou tyonbo ou, ou pou ganny pini severman. Laba zot ava aprann fer en travay prodiktif.\nAnseki konsern reabilitasyon, sistenm ki nou’n met an plas Coetivy pe byen fonksyonnen. Laba bann prizonyen pe akerir bann skills vokasyonnel ki ava servi zot ler zot i’n fini zot santans, e zot pe osi ede pou mentenir zil an bonn-eta.\nOzordi mon profite pou dir ankor enn fwa avek tou sa bann trafiker drog: Sesel i’n deklar lager kont zot! Gara zot!Â Enn par enn zot pou mont Marie Louise.\nDan nou zefor pou rann nou konminote pli sen, pli gou pou viv, mon pe demann sa bann kestyon swivan, ki mon swete ki nou tou nou reflesi lo la, e ki Lasanble i debat:\nEski i pa’n ler pou enpoz en ler limit lo lavant labwason dan nou pei? Parfwa, byen bomaten ou vwar dimoun byen for ki kapab travay obor laboutik pe bwar. Menm refleksyon i aplik pour lakanbiz\nEski i pa’n ler pou enpoz sanksyon pli sever kont boutikye ki vann lalkol ek sigaret avek zenn anba laz?\nEski i pa’n ler pou nou pran aksyon sever kont bann dimoun dezevre ki nwir lakominote par zot konportman, e pran aksyon pli serye kont prostitisyon?\nEski nou devret ankouraz en serten kiltir ki devaloriz nou prop kiltir, nou valer, nou sansibilite, nou dinnyite koman en nasyon, an fezan son promosyon lo nou medya nasyonal?\nMsye Speaker, pep Seselwa,\nLevolisyon nou sosyete i fer ki parfwa nou perdi nou konpa moral. Nou pe perdi bann bon valer moral, spirityel e kiltirel ki nou granmoun i’n enkilke an nou.\nLannen pase mon ti lans en lapel pour en renesans sosyal dan nou pei. Konsiltasyon ki nou’n angaze a tou nivo i’n fer resorti plizyer pwen enportan tel ki ledikasyon ek proteksyon nou zanfan ek nou lazenes; responsabilite paran; lenportans travay dir; respe pour nou prop lekor e pour nou prosen; disiplin; respe pour lotorite ek pour lord¦ Mon oule abord de pwen an partikilye: ledikasyon ek proteksyon nou zanfan ek nou lazenes; e responsabilite paran.\nTou i komans par ledikasyon. E ledikasyon i komans dan lakour. I ganny ranforse par ledikasyon formel ki ganny dispanse dan lekol. Mon konstate ki napa ase ledikasyon sivik dan nou lekol. Set a-traver sa ki nou zanfan ek nou zenn i ganny enkilke avek bann bon valer moral, spirityel e kiltirel; ki zot devlop zot sans patriyotizm ek lwayote anver nou pei; ki zot aprann valer disiplin ek travay dir; ki zot aprann zot drwa, responsabilite ek zot lobligasyon. Dan en serten fason, nou pe fer li; me nou pa pe fer li ase. Dan sa Nouvo Sesel, Minister Ledikasyon i devret revwar son â€œcurriculumâ€ e akord en plas pli enportan ledikasyon sivik. I bezwen osi revwar konteni ek konteks lansennyman zeografi ek listwar ki ava annan en konponan lokal. Sa i a permet nou zanfan apresye e konn nou pei pli byen.\nI nou devwar protez nou zanfan ek nou zenn kont toutsort move lenfliyans e kont labi. En adilt ki tronp konfyans en zanfan, abiz son linosans e abiz li seksyelman i komet en krim, en lofans tre grav ki nou bezwen pini severman e san pitye. Eski zot pa devret mont Marie-Louise, zot osi?\nParan i annan responsabilite primer anver zot zanfan. Me i arive ki serten paran i abdik totalman zot responsabilite. A-ladiferans bokou lezot pei o-monn kot bann fwaye i abrit bann orfelen, isi Sesel nou annan ban orfelen â€œsosyalâ€, setadir, bann zanfan abandonnen. Mon konstate, avek tristes e koman en paran, ki i annan aktyelman 77 zanfan dan swen Leta, reparti dan trwa fwaye. Parmi zot, napa en sel orfelen. Zot paran i’n abandonn zot, zot pa’n ganny ni lanmour ni swen, serten parmi zot i’n menm ganny abize.\nSa sitiasyon pa pou kapab kontinnyen¦ En zonm ek en fanm pa kapab zis met o-monn en zanfan san mazin konsekans, san aksepte zot responsablite partaze pour sa pti inosan. Eski nou pa devret pran en aksyon sever kont sa paran iresponsab ki negliz zot zanfan? Eski nou pa devret ranforsi konpetans ek pouvwar Tribinal Lafanmiy? Mon kwar i’n ler pou pini seryezman sa bann paran iresponsab.\nLazenes i enn bann pilye pli enportan nou Nouvo Sesel.\nKonsey Nasyonal Lazenes sa lannen pou konsantre lo bann progranm devlopman entegre lazenes. I vize ver ledikasyon, lasante, entreprenarya, lanvironnman, servis kominoter, e aktivite spirityel, kiltirel e rekreasyonnel a tou nivo. Sa bann aktivite ek servis i ava ede pou konsolid davantaz progranm Renesans Sosyal.\nLekspektasyon pour sport i’n ogmante sirtou apre sikse ki nou’n ranporte dans dernnyen Jeux des Iles. Nou pou fer en zefor spesyal pou konsolid nou lakonplisman e kree bann kondisyon ki ava nou amelyor nou rezilta. Sa lannen nou pou met lanfaz lo lidantifikasyon ek devlopman talan a en tre zenn az pour nou prodwri bann fitir sanpyon lo nivo enternasyonal. Nou pou osi konsantre lo Ze Olenpik ek CJSOI. Nou sir ki nou atlet pou travay pli dir pour Sesel e anmenn ankor plis laviktwar pour Nouvo Sesel. Nou swet zot bonn sans.\nRestriktirasyon Gouvernman dan Nouvo Sesel\nDan faz kot nou’n arive, tousa ki mon’n koz lo la pli boner, dan levolisyon nou devlopman, sa Nouvo Sesel i egzize ki gouvernman i ganny restriktire profondeman. Mon’n reflesir longman lo sa striktir pour li reponn a-lekspektasyon lepep. Pour li reste konekte avek lepep.\nStriktir en gouvernman i devre swiv son fonksyon - setadir ki bann lenstitisyon gouvernman i bezwen ganny organize dan en fason ki i kapab delivre sa servis oubyen sa fonksyon dan en fason pli efikas posib.\nDan mon diskour Lazournen Nasyonal 2011, mon ti anonse ki mon ti annan lentansyon pou fer sanzman mazer dan servis piblik boner an 2012. Sa bann sanzman i annan pour bi, an zeneral, pou donn e meyer servis pep Seselwa kot i konsern gouvernman ek sekter piblik, e pour anmenn plis efikasite, plis disiplin ek plis transparans.Gouvernman i bezwen reste konekte avek lepep. Mon oule vwar sa nouvo lekip pli souvan lo teren parmi lepep. Tou minis ek tou fonksyonner i bezwen reste konekte avek lepep e servi lepep. Mwan, koman, Prezidan, mon pou fer sir ki sa prensip i ganny respekte. E mon pou premye pou donn legzanp.\nAvan mon partaz avek zot mon desizyon lo restriktirasyon gouvernman, mon oule ensiste lo serten pwen:\nLepep Seselwa i’n elekte mwan pou mwan servi zot. E mon pou kontinnyen travay pour zot parey mon’n toultan fer.Â Dan sa latas mon bezwen bann kolaborater fidel, lwayal e konpetan. Sa bann kolaborater se prensipalman minis ki mon apwente. Ler zot aksepte sa pozisyon, zot aksepte responsabilite ki vin avek. Zot bezwen aksepte met dekote zot lentere ek zot lanbisyon personnel. Zot pa zanmen devre servi sa pozisyon pour zot valoriz zot stati ou pour zot agrandisman personnel. Zot i’n ganny plase la pou travay dir pandan en peryod letan.Â Zot pa’n ganny apwente pour lavi. Zot, avan tou, o-servis lepep e zot ava reste dan sa pos tan ki zot servis i neseser. Menm prensip i aplik pour fonksyonner.\nRemaniman, restriktirasyon gouvernman i pa en zwe sez mizikal. Rotasyon en minis dan en nouvo pos ministeryel i non selman normal me souvan defwa en nesesite. En lot minis i ava poursviw son travay e prouv son lekor.\nDesizyon lo restriktirasyon gouvernman, mon’n pran li apre bokou refleksyon dan lentere lepep Seselwa, e inikman dan son lentere.\nDan Nouvo Sesel, nou pa pou toler kreasyon lanpir.\nNou pa pou toler koripsyon, non pli, dan nenport ki laform e dan nenport ki lorizin. I annan souvan en persepsyon ki se zis dan gouvernman kot koripsyon i egziste. Me sa se pa leka. Nou pa pou fer okenn distenksyon ant sa enn ki’n les li ganny aste ek sa enn ki’n aste li. Zot toulede zot koupab e zot pou ganny sanksyonnen severman.\nNou pou privilezye meritokrasi par rapor a tan servis dan gouvernman. Ensi, nou ava vreman valoriz travay dir ek zefor tou bann travayer devoue.\nNou rekonnet potansyel nou bann zenn. Nou fer konfyans bann fitir lider nou pei. Mon desizyon pour met zenn, nouvo figir, promouvwar bann madanm dan bann pozisyon kle, i enn ki mon kwar senserman ladan. Annou donn zot sipor dan plas bril zot menm avan zot komans prouv zot lekor.\nEn dimoun i ganny apwente lo en Board selon son konpetans ek ekspertiz, e an fonksyon son pozisyon dan sa departman ou lazans ki i reprezante. Se pour sa rezon ki parfwa ou kapab vwar menm figir lo diferan Board alafwa.\nEn o fonksyonner i kapab ganny mite dan en lot pos ou dan en lot pozisyon, parey koman Konseye Spesyal. Dan menm fason, en minis i kapab ganny nonmen anbasader demen pou li ede promouvwar nou polisi diplomasi proaktiv. Dan toulede ka, zot nouvo rol i annan otan responsabilite ek lenportans ki zot rol presedan, e sa i merit ganny rekonnet dan sa nouvo striktir gouvernman. Se zot lekspertiz ek zot leksperyans ki pe ganny valorize dan lentere Nouvo Sesel\nMon oule partaz avek zot, a-prezan, mon desizyon konsernan restriktirasyon mon gouvernman.\nOzordi nou lekonomi i lo bon semen. Nou’n fer progre remarkab ki ganny rekonnet mondyalman. Me lo lasenn enternasyonal, en lot kriz ekonomik i’n deklare, e nou bezwen pran prekosyon pou protez nou pei ek nou pep kont okenn move konsekans ki a kapab afekte progre ki nou’n akonplir dan nou pei. Nou bezwen osi travay dir pou ankouraz plis lenvestisman.\nDan sa konteks, mon’n deside ki portfey Finans, Komers ek Lenvestisman i devret ganny met ansanm, e ki en minis a plentan i a va okip sa portfey.\nZAFER ENTERN E TRANSPOR\nEn lot domenn kot mon’n vwar li neseser pour donn serten portfey son prop Minister se portfey Zafer Entern ek Transpor. Portfey Zafer Entern i enkli Departman Lapolis, Imigrasyon e Leta Sivil, ek Prizon.\nTravay dan Lapolis ek Prison i’n bokou ogmante swivan nou konba entansifye kont krim serye, drog, delenkans ek konportman anti-sosyal, e piratri.Â Sa bann problenm i destabiliz nou pei, nou lekonomi e nou bann kominote. I demann en travay konsantre. Lepep pe reklanm rezilta, e nou bezwen delivre.\nMon’n deside pour met portfey Transpor ansanm ek portfey Zafer Entern, akoz i annan en lyen enportan ant sistenm transpor ek sistenm sekirite.\nLANVIRONNMAN E LENERZI\nNou lanvironnman natirel i nou atou pli enportan. Nou lendistri tourism i depann lo li. Nou lendistri lapes i depann lo son zesyon ek prezervasyon. Nou ganny konsidere koman en model devlopman entegre avek lanvironnman.Â Nou bezwen kontinnyen batir lo nou sikse. Nou bezwen fer sir ki dan nou zefor pou amenn plis devlopman nou pa zanmen met nou lanvironnman an danze.\nEn lot defi se sanzman klima, e lefe ki sa i kapab annan lo nou lanvironnman fizik e osi lo nou fason viv. Nou bezwen rod e devlop nouvo sours lenerzi soutenab a lon-term. Tousala i demann bokou resers ek aksyon dinamik.\nMon’n deside alors pou kree en Minister separe pour Lanvironnman e Lenerzi.\nTOURIZM E KILTIR\nTourizm i konstitye pilye prensipal nou lekonomi. Nou sours touris ziska prezan i’n sorti Lerop, me avek problenm finansyel ozordi dan sa parti lemonn, nou bezwen diversifye nou lakey ver lezot parti lemonn. E nou bezwen fer li avek plis dinamizm. Restriktirasyon â€œAir Seychellesâ€ pou permet nou ekspwat sa bann nouvo marse.\nNou kiltir i inik. I en louvertir ver lemonn. I annan en nesesite pou kontinnyen devlop The Seychelles Brand pou permet nou promouvwar nou leritaz kiltirel dan tou son dimansyon e maksimiz nou potansyel touristik ek nou reveni.\nMonn deside alor pou etablir en Minister Tourizm ek Kiltir ki pou anmenn en nouvo dinamizm dan nou lendistri tourizm, promouwvar e prezerv nou leritaz, e anmenn ansanm lavantaz tou le de portfey pour plis benefis pour Sesel.\nZAFER SOSYAL, DEVLOPMAN KOMINOTER E SPORT\nLinisiativ Renesans Sosyal ki mon ti lanse an 2011 i enn ki tous tou kous nou sosyete. Bann pwen ki’n ganny souleve dan bann rankont ki ti ganny fer dan distrik i montre nou ki i annan en koneksyon etrwat ant problenm sosyal ek devlopman kominoter. I annan en travay enorm ki reste pou ganny fer pour empower ankor plis bann distrik. Sa i enkli letablisman bann konsey distrik ki ava permet bann sitwayen annan en pli gran rol dan lavi toulezour zot kominote e asim plis zot responsabilite. Alor mon’n deside anmenn sa de portfey anba en sel Minister Zafer Sosyal, Devlopman Kominoter e Spor\nLANPLWA E REZOURS IMEN\nDe lezot portfey ki deza ansanm se Lanplwa e Rezours Imen. Ozordi sa de portfey enportan i ganny met ansanm avek Ledikasyon, ki en lot portfey osi tre enportan.\nNou bezwen rod fason pou diminyen nou depandans lo travayer ekspatriye, sirtou atraver bann diferan progranm ki donn â€œskillsâ€ nou travayer. I annan en kantite resers ek travay kontinnyel ki nou bezwen fer lo profil travay dan nou pei pour ki bann progranm lekol e bann lezot lenstitisyon edikasyonnel i kapab an linny ek bann bezwen lemonn travay e nou plan nasyonal.\nEgalman, nou bezwen moderniz nou bann lalwa lanplwa pour ki nou annan en klima pli favorab pou ankouraz dimoun pou leve, debrouye e al travay olye esey abiz lo nou sistenm welfare.\nMon krwar ki’n ler pour kree en Minister ki pou responsab pour zis Lanplwa ek Rezours Imen, pour ki sa Minis ki zer sa portfey i pou annan ase letan pour etidye an detay e rezoud bann problem ki nou annan dan sa domenn.\nPortfey Ledikasyon i telman enportan, e a sa moman, i demann telman latansyon, ki mon’n deside ki i devret annan en Minis dedye a plen-tan pou asir son bon devlopman.\nEn bon ledikasyon, sirtou dan bann premye lannen en zanfan, se sa ki met li lo bon larout, e avek swen bann ansennyan e paran, i a kapab anpes li tonm dan move frekantasyon e move labitid. Se sa bann lannen formativ ki lakle sikse. Mon kwar senserman ki si nou oule en vre renesans sosyal dan nou pei, nou bezwen komans avek nou zanfan. Nou sistenm ledikasyon i bezwen fer sa arive.Ledikasyon i lakle nou lavenir.\nLer nou koz lo Leta Lanasyon, nou oblize osi fer referans avek leta lasante nasyon Seselwa, lasante nou pep. Lekspektasyon piblik e pasyan kot i konsern servis lasante i tre o, e minister i bezwen rod fason pli inovativ pou trouv solisyon neseser pou bann problenm ki ekziste la. Anmenm tan, nou tou nou bezwen pran responsabilite personnel pour nou lasante.Annou apresye lavi. Annou apresye e valoriz swen ki Leta i met a nou dispozisyon.\nParey Ledikasyon, sistenm Lasante i enn kot nou pa kapab eswe pou donn sa bon servis lepep seselwa.\nMinister Zafer Etranzer pou kontinnyen annan en rol enportan pou promouvwar diplomasi proaktif, pou ranforsir bann lyen amikal e korperatif ant pei dan nou rezyon e lo lasenn enternasyonal, pou rod led ek sipor pour Sesel kot i neseser, e osi kontinnyen zwe son rol koman en pei dirizan dan son bann domenn for, sirtou dan larezyon me osi lo nivo mondyal kot i konsern bann size kle parey aksyon lo sanzman klima, proteksyon lanvironnman, lalit kont piratri, lalit pour lazistis sosyal e ekonomik.\nLATER E LOZMAN\nMon pou ranforsir kapasite Minister Later e Lozman pou fer pli bon planifikasyon litilizasyon nou later, nou teritwar e resours an zeneral, e reponn bezwen bann sitwayen ki pe rod en lozman oubyen later pou fer devlopman.\nNou progranm devlopman lakaz pou kontinyen, e nou pou osi kree nouvo mekanizm kot sekter prive i a kapab zwe en pli gran rol dan sa progranm.\nMon pou kree en nouvo Lazans Pour Planifikasyon e Enplimantasyon Proze ki pou anmenn ansanm tou bann profesyonnel dan domenn zeni sivil dan sekter piblik, pour ki i annan pli bon litilizasyon ekspertiz dan sa bann domenn kle.Sa lazans pou responsab pour tou proze gouvernman.\nRol Housing Finance Corporation pou ganny revwar pou fer li vin en lenstitisyon finansyel.\nEn nouvo lazans, Property Management Agency, pou pran responsabilite pour zesyon propriyete Gouvernman.\nRESOURS NATIREL E LENDISTRI\nMinister Resours Natirel e Lendistri pou asire ki devlopman lagrikiltir ek lapes Sesel i kontinnyen ganny byen zere, ki asir sekirite alimanter pour Seselwa. I pou osi asire ki kot nou resours lanmer i ganny eksplwate par bann bato etranze, Sesel i ganny rannman ki i merite atraver sa aktivite. I annan bokou devlopman polisi pou fer dan domenn lagrikiltir ek lapes, e nou pou pourswiv sa bann polisi atraver ban konsiltasyon avek tou dimoun konsernen.\nBann pti lantrepriz ek lantrepriz myayen i kontribye bokou anver kreasyon larises e kreasyon lanplwa. Sa minister i pou responsab kree bann kondisyon favorab pour zot lepanwisman. I pou osi responsab pou siperviz en nouvo lazans ki pou zer bann zonn endistriyel.\nPORTFEY VIS PREZIDAN\nVis Prezidan i’n fer en travay remakab dan zesyon nou reform makro-ekonomik, dan zesyon bidze e dan zesyon nou lekonomi. E mon felisit li pour sa. Nou’n diskite e nou’n tonm dakor ki, aprezan ki lekonomi i lo en baz solid, nou kapab konfye sa portfey a en minis a plen-tan, e li i ava donn mwan ankor en pli gran koudmen pou fer marse gouvernman dan zesyon Nouvo Sesel. Anmentan, i ava konsantre li, avek ankor plis viger, lo bann portfey ki pou kontinnyen reste anba son direksyon.\nVis-Prezidan pou kontinnyen gard portfey pour Lenformatik e Kominikasyon.Sa portfey santral i tre enportan pour moderniz nou sistenm lenformatik, sirtou avek larive byento nou kab sou-maren ki pou transform radikalman larsitektir kominikasyon, lenformasyon, lwazir ek biznes.\nVis Prezidan pou osi gard porfey Ladministrasyon Piblik, ki santral pour bon ladministrasyon servis gouvernman ek son bann lazans pou delivre servis pli byen.\nKoman Prezidan, mon pou kontinnyen gard portfey Ladefans, Sekirite Nasyonal, Lalit kont Drog, Zafer Legal, Lenformasyon e Hidrokarbir, enkli Leksplorasyon Petrol. Mon’n deside egalman pran portfey pour Lazenes, kont teni mon latasman, mon pasyon ek mon langazman personnel pour lazenes, travay ki mon anvi kontinnyen fer avek zot e mon lenplikasyon dan bann diferan progranm Young Leaders. Dan sa domenn, mon pou kont bokou lo soutyen Konsey Nasyonal Lazenes ki pou reste en lenstitisyon otononm.\nVwala, an-bref, restriktirasyon gouvernman ki mon annan lentansyon met an plas dan bann zour ki pe vini.\nByen sir, se pa zis sa retriktirasyon ki pou fer gouvernman mars pli byen. San sa devouman, san sa zefor, san sa langazman ek perseverans tou travayer nou pa pou zanmen atenn nou lobzektif.\nMon salye tou travayer Servis Piblik ki pe donn bon legzanmp dan zot travay, ki prodiktif, e ki touzour esey zot mye pou donn en servis o-nivo, en servis ki a-ler, e ki pran an konsiderasyon bezwen zot kliyan avek konpasyon.\nDan sa Nouvo Sesel napa plas dan Servis Piblik pour sa ki pa enterese avek rann en bon servis, avek travay dir, prodiktivite ek inovasyon.\nMinis ek Sef Egzekitif ki ansarz bann lorganizasyon piblik pou asire ki travay zot staf i ganny swiv depre. Ki travay dir i ganny rekonnet, e ki mezir apropriye i ganny pran kont bann ki zot performans ou zot konportman i pa akseptab.\nNou pe debout lo some sa montanny. Nou pe debout fyer dan sa Nouvo Sesel. Nou pe regard sa semen ki nou’n fini marse, nou pe regard distans kot nou sorti. Nou pe zouir nou laliberte e tou nou lakonplisman ziska prezan. Me nou reste konsyan responsabilite ek lobligasyon ki sa i vin avek. Nou pe zouir fri nou travay. Potansyel i la pour nou fer pli byen ankor. Lazenes i ranpli avek lespwar loportinite. Nou travayer pe espere ki li osi son travay dir i ganny rekonnet. Nou zanfan pe ganny edike, nou aze i annan zot dignite.Nepli letan pou mediokrite e lese fer.Nou oule fer pli byen, pli byen ankor. Set en lavenir briyan ki nou pe kree ansanm. I demann en gro zefor delapar nou tou. I demann lanmour ek lwayote pour nou patri. I demann lape, larmoni ek linite. E la mon envit tou Seselwa pou zwenn ansanm pou fer nou pei kontinnyen avanse. Mon pare pou travay avek zot tou. Pou travay pour Nouvo Sesel.\nEn gran vedet sanson Seselwa - Patrick Victor - i eksprim sa mesaz dan en fason profon: O Seselwa ¦ leve e sant lespwar pour sa later ki pour ou. O Seselwa ozordi pouvwar i pour ou. Ser lanmen e mars ver ou desten... En nasyon pour menm glwar e menm viktwar ¦\nVwala, ser frer ek ser Seselwa! Les sa mesaz enspir nou ver labote lavenir ki nou kapab realize ansanm si nou tou nou travay ansanm, travay dir e kree ansanm: lavenir nou Nouvo Sesel.\nKi Bondye i kontinnyen beni e protez Sesel.


Diskour par Prezidan Danny Faure alokazyon Selebrasyon 250an premye letablisman dan Sesel - News - State House Seychelles | Office of the President\nDiskour par Prezidan Danny Faure alokazyon Selebrasyon 250an premye letablisman dan Sesel\n27 August 2020 | State House\nIl est permis au Sieur Brayer du Barré, armateur .... d’envoyer aux isles des Trois Frères ou Seychelles et autres isles adjacentes, appartenant au Roy, d’y faire un établissement d’environ 30 hommes qui sera commandé par le Sieur Delaunay et qu’il occupera à la coupe des bois, à la construction et à la pèche....\nSa i parti sa dokiman ki Gouverner Zeneral Chevalier Desroches ek Entandan Pierre Poivre ti sinnyen le 12 Out 1770, Port Louis, Ile de France -ozordi Moris- pour otoriz Brayer du Barré fer en letablisman Sesel a son prop fre.\n15 zour pli tar Le Thélémaque ti debark 15 travayer blan, 7 lesklav ek 5 zonm lorizin Endyen ensi ki en lesklav fanm – Marie -lo Ste Anne.\nSet ensi ki premye letablisman ti komanse le 27 Out 1770.\nKeksoz ti paret byen komanse. En dezyenm letablisman ti fer lo Mahe lannen apre e Jardin du Roi osi ti etabli l’Anse Royale. Bann premye zabitan ki ti debark Ste Anne pa ti vin pour reste. Zot ti plito bann travayer ki ti retourn Moris apre en serten letan.\nIsi Sesel, apre en komansman prometan, keksoz ti deteryore. Ti annan dezakor ant bann dimoun e olye travay e kiltiv later zot ti pe plito devaste resours natirel - pour zot konsomasyon e pour vann avek bato ki ti pase.\nDan menm letan enn de dimoun pli travayer tin osi vin Sesel. Pti a pti, ankor dimoun - serten avek fanmir- ti vin etabli zot. Evantyelman lotorite Franse baze Moris ti pran kontrol direk sa pti koloni ki ti pe formen.\nOzordi, le 27 Out 2020, nou pe komemor sa komansman 250 an pase.\nLo lesel listwar lemonn, 250 an i pa en kantite letan. Me dan nou listwar pour nou, plizyer keksoz markan in arive dan sa 2 syek edmi.\nAvan ki i ti vin en leta souveren an 1976, Sesel i’n en koloni Franse pour en 40tenn lannen e en koloni Britanik pour 162 an. Anba tou lede pouvwar kolonyal, i’n ganny administre apartir Moris pour 133 an. Tou sa i’n annn gran lenflians lo nou pei e nou menm konman en pep.\nE zisteman - pour nou, pli gran keksoz ki’n arive depi 1770 se byen kreasyon pep Seselwa; en pep avek son lidantite, son lalang, son kiltir.\nKreasyon pep Seselwa i’n en prosesis atraver letan, ziska en peryod kot popilasyon i’n santi ki zot partaz plizyer keksoz an komen anplis ki reste dan menm landrwa; ki zot annan plis keksoz enportan an komen ki diferans; ki zot konstitye en antite spesifik. E ki zot annan en menm lavnir, en menm desten.\nLo sa bann zil granit ki lesel zil granit omilye losean dan lemonn, Seselwa in kree en pep inik.\nKreasyon pep Seselwa, ek progre ki nou’n fer pour ariv kot nou ete ozordi, i en lakonplisman remarkab ler nou konsidere ki nou sosyete ti ne dan en gran linegalite, dan lesklavaz. E ki menm apre labolisyon lesklavaz, son bann konsekans – lo lavi, lo lespri - , (sa bann konsekans) in kontinye afekte dimoun ek nou lasosyete pour bokou letan.\nE ozordi nou bezwen kontiny sa travay amenn plis progre pour benefis tou sitwayen, tou Seselwa.\nNou bezwen ed nou ser ek frer, nou zanfan ek zenn, ki pour kek rezon pa pe pran bann loportinite ki nou sosyete i ofer pour zot devlope – loportinite dan ledikasyon, loportinite pour devlope dan zot travay; loportinite pour amelyor zot lavi fanmir, ouswa zot lavi limenm.\nOzordi, dan en konteks nasyonal e mondyal difisil, nou bezwen fer sir ki nou kontinnyen progrese, ki nou pa retourn anaryer, ki nou pa perdi sa ki nou’n travay dir pour gannyen konman en pei e en pep.\nNou lanvironnman natirel i en kado presye ki nou’n gannyen. Nou listwar i montre nou ki in annan en kantite destriksyon dan lepase. Me erezman in annan osi bann mezir pour protez li. E ozordi en kantite zenn Seselwa pe angaz zot dan sa travay enportan, bokou zot lo en baz volonter. Mon salye zot langazman ensi ki lekzanp ek travay bann pli aze dan sa domenn.\nLanmer in zwe en rol kle dan nou listwar, dan fondasyon nou nasyon e son devlopman. I sours lanouritir pour nou. I labaz bann pilye enportan nou lekonomi. I form parti nou lidantite. Annou respekte li, aprofondi nou konesans lo li ek son bann resours, e servi li byen pour nou byenet e byenet zenerasyon fitir. Annou pa perdi, me okontrer aprofondi, sa relasyon ki Seselwa in touzour annan avek lanmer.\nSa lokazyon ozordi i en moman apropriye pour nou rann omaz tou nou dimoun lanmer – tou bann kaptenn, patron ek maren Seselwa tou sa bann lannen; tou dimoun ki’n travay e ki pe travay lo nou zil elwannye; ensi ki tou dimoun ki ozordi pe travay lo lanmer.\nSa ki nou ete konman en pep i tre enportan pour nou byenet e pour nou devlopman. Dan sa pti lespas later Sesel, relativman izole avek lemonn, e malgre serten diferans antre zot, nou granmoun in kiltiv en bann valer ek fason viv ki’n permet nou sirviv letan dir, ki’n permet nou devlope, kin permet nou viv dan lape.\nNou kiltir i en atou pour nou ek nou zanfan e ptizanfan..\nSakenn de nou i en veikil vivan pour prezervasyon ek devlopman nou kiltir. E mon ankouraz bann ki zot profesyon ouswa zot vokasyon i met zot dan rol privilizye pour fer sa – par ekzanp ekriven ek travayer medya; mizisyen, santer ek artis; travayer ledikasyon ek kiltir; responsab larelizyon; e, byen sir, paran ek granparan dan lakour.\nI normal ki nou annan diferan lopinyon lo diferan keksoz enkli diferan lopinyon politik... Dimoun i kapab osi annan son lanbisyon. Me nou lanbisyon ouswa fason ki nou sey realiz li pa devre amenn diskord ek divizyon dan nou sosyete.\nDan sa letan ki nou ladan, dimoun pe eksprim lenkyetid lo serten deklarasyon ekstrenm e radikal ki zot pe war e tande. Tou vre Seselwa i annan lentere son pei aker e i pa met nou larmoni ek lape an danze. Nou bezwen fer atansyon ki serten parol e serten aksyon pa ronz sa koezyon sosyal, lape ek stabilite ki nou zouir. Rasism ek zenefobi pa pou fer nou dibyen. Ni okenn manev pour sanz nou sosyete dan lavantaz okenn lentere.\n44 an pase Sesel ti vin en leta endepandan e souvren. Dan sa letan nou’n fer bokou progre. Nou ganny rekonnet e apresye dan lemonn - zeneralman e pour plizyer keksoz an partikilye. Nou annan bon relasyon ek kooperasyon avek bokou pei - gran, mwayen ek pti parey nou. Zanmi avek tou pep, lennmi personn, nou pou kontinnye sovgard lentere nou pei ek nou pep.\nNou pou kontinnyen travay avek lezot pei pour benefis mityel e pour lape ek devlopman dan lemonn.\nOzordi ler nou pe komemor sa laniverser 250 an, i byen ki nou pe zet en regar lo lepase. Me i pli enportan ankor ki nou regard nou lavenir konman en nasyon. Ki nou tir bann leson ki nou listwar i kapab donn nou afen ki nou konnen koman pour al pli lwen ankor. Ki nou koriz e amelyor kot i annan pour korize e amelyore e ki nou mentenir e anbeli sa ki byen ki nou’n batir.\nFrer ek Ser Seselwa, 250 an pase, personn pa ti vreman mazinen ki sa bann pti zil perdi omilye losean ti pou vin berso sa zoli pep ki nou ete – avek nou lorizin Afriken, Malgas, Eropeen, Endyen, Sinwan e lezot eleman imen ankor. En pep ki pa zis en lansanm bann eleman separe ki pe ekziste akote kanmarad, me en pep metise, melanze, Kreol. En pep ki petet en avangou sa ki lemonn pou ete avek letan.\nNou sikse konman en nasyon se ki nou’n sirmont nou lorizin dan lesklavaz ek linegalite pour nou vin en pei demokratik e en sosyete byenveyan ki pran ankont tou dimoun, ki promouvwar enklisivite. Nou ankor annan defi. Me nou annan en bon baz.\nKonman Seselwa fidel avek nou leritaz, fidel avek kontribisyon fondamantal bann ki’n amenn nou sa zistans avek tou sa progre, fidel avek nou desten konman en pep ki viv dan lape, larmoni ek lanmour, i nou devwar pour nou kontinye travay ansanm – dan linite -pour mentenir nou progre e kontinye avanse.\nFyer Seselwa, Seselwa fidel, partou kot nou ete, koste pour nou al anavan. Annou, nou tou zanfan Sesel, apir li pour fer li mont pli o ankor. Isi lo nou later e lo nou lanmer, partou kot nou ale, fer monte nou paviyon.